ekstrudering
Store norske leksikon,Teknologi og industri,Industri,Metallarbeid
Ekstrudering er en prosess for plastisk formgivning av materialer til stenger, tråd, bånd, folier, rør, slanger og andre profiler.
I en ekstruder blir materialet i kald eller oppvarmet tilstand presset ut gjennom en dyse som gir produktet ønsket form. Ekstrudering brukes for forming av lettlegeringer, kobber, messing, bly, i tillegg til mange gummityper (før vulkanisering) og termoplast. Ekstrudering av aluminiumsprofiler Ekstruderte profiler i aluminium har hatt betydning for utvikling av sveisede aluminiumskonstruksjoner, der norske konstruktører og norske verksteder har hatt en lederrolle i bygging av boligseksjoner, helikopterdekk og andre offshoreenheter. Aluminiumskonstruksjoner som sveises opp av plater og stivere er sterkt utsatt for termiske kastninger, som imidlertid reduseres når ekstruderte profiler med stort treghetsmoment kan sveises inn som elementer i konstruksjonen. Les mer i Store norske leksikon profil – teknikk